Celebra divinitate Dumnezeu a fost atât de satisfăcut de miile de poze cu apusul spectaculos de ieri seară, poze pe care românii le-au postat în avalanşă pe Facebook, încât a decis să producă un apus şi astăzi. Astfel, în jurul orelor 18:45, soarele va coborî din nou sub orizont şi se va produce fenomenul apusului, care poate fi observat în ţara noastră doar dacă e fotografiat şi share-uit pe reţelele de socializare.

Dumnezeu confirmă că dacă nu ar fi pozele românilor, în restul zilelor soarele ar rămâne pe cer şi ar provoca secetă, dar şi vânzări uriaşe de cremă solară. Dumnezeu mai spune că a dat like la pozele cu apusul, dar de pe conturi false, pentru că religia nu-i permite să se arate oamenilor.

Mai mult, divinitatea Dumnezeu spune că în seara asta va face ca apusul din România să dureze 6 ore, ca să apuce toţi românii să-l fotografieze. Din acest motiv, la unguri apusul soarelui se va amâna şi se va produce abia pe la 2 dimineaţa, aşa că noaptea va dura doar 3 ore la ei.